V. Veteška, podpredseda NR SR: (2004-09-22):
Otváram rozpravu. Písomne sa prihlásil jeden poslanec do rozpravy, pán poslanec Ondriaš. Nech sa páči, pán poslanec, máte slovo. K. Ondriaš, poslanec: Ďakujem za slovo. Pán predsedajúci, vážený pán minister, dámy a páni, prerokúvame bod programu Národnej rady Slovenskej republiky (tlač 768), ktorý má názov: informácia o výsledkoch preskúmania všetkých majetkových prevodov, ako aj ďalších zmluvných vzťahov a finančných operácií, nebankových finančných subjektov na politické strany a politické hnutia v trestných konaniach v súvislosti s vyšetrovaním trestnej činnosti v nebankových subjektoch. Správa konštatuje, že vyčíslenie príjmov politických strán a politických hnutí od nebankových finančných subjektov materiál neobsahuje, pretože takéto prevody od nebankových subjektov sa v doterajšom priebehu vyšetrovania nezistili. Skrátka, doteraz sa nevyskytlo podozrenie, že by nebankové subjekty financovali politické strany a politické hnutia. Musím konštatovať, že správa má jednu vážnu chybu. Správa sa predkladá v súlade s uznesením Národnej rady Slovenskej republiky č. 782 zo dňa 4. februára 2004. Ja by som citoval z uvedeného uznesenia, ktoré som tu 4. februára 2004 predniesol: „B. žiadam vládu Slovenskej republiky zabezpečiť preskúmanie všetkých majetkových prevodov, ako aj ďalších zmluvných vzťahov a finančných operácií, nebankových finančných subjektov na politikov, politické strany a politické hnutia“. Bohužiaľ, zatiaľ z neznámych dôvodov vláda Slovenskej  republiky z prijatého uznesenia vyškrtla slovo „politikov“ a potom predložená správa sa vôbec nezmieňuje o majetkových prevodoch, finančných operáciách, nebankových finančných subjektov na politikov. Predložený materiál, o ktorom rokujeme, bol spracovaný v spolupráci s Generálnou prokuratúrou Slovenskej republiky na základe vyhodnotenia vyšetrovacích spisov. Materiál bol prerokovaný vo vláde Slovenskej republiky dňa 2. 7. 2004 a vzatý na vedomie uznesením č. 527. Zaujímalo by ma, kde až siaha korupcia v Slovenskej republike, keď dokáže zmeniť prijaté uznesenie Národnej rady Slovenskej republiky. Dokazuje predložená správa, že vláda alebo Generálna prokuratúra sú súčasťou korupčného systému Slovenska? Predpokladám, že by sme sa asi veľmi divili, keby sa zverejnili všetky finančné prevody nebankových subjektov na fyzické a právnické osoby. Ale to by sme museli žiť v právnom štáte. Komunistická strana Slovenska odmieta správu, pretože nie je v súlade s uznesením Národnej rady Slovenskej republiky č. 782 zo dňa 4. februára 2004, a preto podávam návrh uznesenia, ktorý prečítam. Uznesenie Národnej rady Slovenskej republiky zo septembra 2004 k informácii o výsledkoch preskúmania všetkých majetkových prevodov, ako aj ďalších zmluvných vzťahov a finančných operácií, nebankových finančných subjektov na politické strany a politické hnutia v trestných konaniach v súvislosti s vyšetrovaním trestnej činnosti v nebankových subjektoch. „Národná rada Slovenskej republiky A. berie na vedomie informáciu o výsledkoch preskúmania všetkých majetkových prevodov, ako aj ďalších zmluvných vzťahov a finančných operácií, nebankových finančných subjektov na politické strany a politické hnutia v trestných konaniach v súvislosti s vyšetrovaním trestnej činnosti v nebankových subjektoch, B. žiada vládu Slovenskej republiky doplniť správu o preskúmanie všetkých majetkových prevodov, ako aj ďalších zmluvných vzťahov a finančných operácií, nebankových finančných subjektov na politikov, C. žiada vládu Slovenskej republiky o vyšetrenie, kto zmenil platné uznesenie Národnej rady Slovenskej republiky č. 782 zo dňa 4. februára 2004.“ Ďakujem za pozornosť.